Brønderslev
Store norske leksikon,Geografi,Verdens geografi,Europa,Danmarks geografi
Brønderslev er en stasjonsby i Nordjylland Danmark, omtrent 25 km nord for Aalborg. Byen har 12 541 innbyggere i 2017.
Vester Brønderslev kirke består av et romansk skip, kor og apsis, oppført omkring 1150. Brønderslev kirke ble oppført i 1922 på grunn av byens nyervervede status som kjøpstad. Brønderslev Vandtårn er 15 meter høyt, ble bygget i 1955 og dekorert av kunstneren Otto Møller. Tårnet er i dag utsiktstårn og åpent for publikum. Brønderslev er en av Danmarks yngste byer, med kjøpstadsrettigheter fra 1921. Jern- og maskinindustri, håndverk- og service er viktige næringsveier. Hedelund, Danmarks største rhododendronpark, ble etablert her i 1994, med over 10 000 planter, fordelt på 130 arter. Brønderslev er vennskapsby med Eidsberg.